《赠云竹一老琴师歌》
宋代·张矩

昌黎不作颖师已，千古风流随逝水。大音祗在天壤间，云竹翁逝发其秘。

明之为侯王，幽之为神鬼。悟翁一转指头禅，万事泯然心耳废。

涧泉淅沥走宫商，仙佩丁当分角徵。数声急羽来秋空，夜半西风掠蛩砌。

诸公不但知此音，真欲钩深得其艺。大篇小什分珠玑，往往不惜兼金馈。

吾闻南风之歌下舜廊，四海熙熙乐平治。愿翁持此天上头，一鼓解民愠，再鼓阜民财，勿作区区自丰计。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。